Kuluneella viikolla Bangladeshin pääkaupunki Dhakassa on järjestetty useita mielenosoituksia maan liikenneturvallisuuden kohentamiseksi. Mielenosoitusten kipinänä toimi tapaus, jossa ylinopeutta ajanut bussi tappoi kaksi teini-ikäistä. Maan liikennekulttuuria pidetään syvästi korruptoituneena, sääntelemättömänä ja turvattomana.

Mielenosoituksia kiihdytti entisestään ministeri Shajahan Khanin hämmästelevä kommentti, kun hän ihmetteli miksi kahden teini-ikäisen kuolema sai ihmisjoukot liikkeelle, kun edellisenä päivänä 33 ihmistä oli saanut surmansa bussionnettomuudessa.

Ymmärrettävästi sosiaalinen media täyttyi erovaatimuksista tämän kommentin jälkeen.

Lauantaina Jigatolan kaupunginosassa järjestetyn mielenosoituksen jälkeen mielenosoittajia joutui sairaalaan poliisin ammuttua kumiluoteja ja kyynelkaasua väkijoukkoon. Paikallisen sairaalan ensiapuosaston lääkäri Abdus Shabbir sanoi sairaalaan tulleen ainakin 115 mielenosoittajaa hoitamaan vammojaan. ”Osa opiskelijoista tuli sairaalaan todella huonossa kunnossa”, Shabbir sanoi.

Poliisin tiedottaja Masudur Rahman kuitenkin kiisti tapahtuneen: ”Jigatolassa ei tapahtunut mitään.”

Bangladeshin 3G- ja 4G-yhteydet pimenivät vain vähän aikaa Jigatolan tapahtumien jälkeen. Maan pääuutislehti Protho Malo kertoi mobiiliverkon palautuneen tänään kello 19.00 jälkeen. Bangladeshin telekommunikaatioviranomaiset väittivät mobiiliverkon kaatuneen teknisten ongelmien vuoksi, mutta paikalliset teleoperaattorit kertoivat Protho Malolle katkoneensa 3G- ja 4G-verkot hallituksen määräyksellä.

Mobiiliverkon sulkemisella Bangladeshin hallitus yrittää hillitä pääasiassa sosiaalisessa mediassa mobilisoituneita liikennemielenosoituksia tai someraivoa, jonka hallituksen toimet mielenosoittajia vastaan ovat saaneet aikaan.

Lähteet: Protho Malo, Channel News Asia, The New Indian Express, Telegraph, South China Morning Post, News ABS-CBN